Document ID: /roh_data/filtered/fineweb-2-filterrobots_roh.jsonl.gz/49305

Sin fundament da las bunas experientschas cun ils videonews è l’idea naschida da profitar da questa producziun per far in curt magazin quotidian era durant la stad. Ditg e fatg! Ussa realisescha RTR per l’emprima giada in Telesguard era durant ils mais da fanadur e d’avust. L’entschatta da schaner è la gruppa da lavur sa messa a la lavur. L’emprima seduta avain nus gì en in’ustaria a Cuira. Ina saira che ha purtà bleras ideas co che questa emissiun da stad pudess vesair ora. Il credo a la fin da la saira è stà cler: nus lain crear in’emissiun innovativa, infurmativa, divertenta e moderna ch’ins guarda cun gust.